Kenner getuig oor Poppie se beseringsPoppie van der Merwe (Foto: Facebook) Die aard van Poppie van der Merwe (3) se beserings gaan na verwagting Dinsdag in diepte in die Pretoria-hooggeregshof weergegee word. Prof. Gert Saayman, een van die land se beste patoloë wat ook in die opspraakwekkende Oscar Pistorius-verhoor oor Reeva Steenkamp se nadoodse ondersoek getuig het, gaan geroep word om oor Poppie se beserings te getuig. Poppie se ma en stiefpa, Louisa (46) en Kobus Koekemoer (44), staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou verband met die beweerde aanranding van ŉ sesjarige seuntjie en ŉ 16-jarige meisie tussen September 2015 en Oktober 2016. Die egpaar het onskuldig gepleit op al die aanklagte teen hulle. In die verhoor wat verlede Maandag begin het, het die hof gehoor Louisa het in 2014 van Westonaria aan die Wes-Rand na Orania in die Noord-Kaap gevlug nadat haar vorige lewensmaat haar glo aangerand het. Kobus het later na Orania verhuis en Louisa daar ontmoet. Hulle het in September 2015 saam ingetrek en is op 14 November 2015 getroud. Die Koekemoer-egpaar het aan die einde van September 2016 “oornag” uit Orania na ŉ kleinhoewe in Mamogaleskraal naby Brits in Noordwes verhuis terwyl Orania se Maatskaplike Raad (OMR) glo bewerings van kindermishandeling ondersoek het. Poppie is op 25 Oktober 2016 na die Brits-hospitaal gehaas en is met haar aankoms daar dood verklaar. Kobus is kort daarna in hegtenis geneem en Louisa op 15 Desember. Albei is sedertdien in aanhouding nadat hulle borgtog geweier is. Adv. Hanna Conradie, die staatsaanklaer tydens die Koekemoer-egpaar se borgtogaansoek in die Brits-landdroshof in Desember, het destyds gesê ŉ staatspatoloog het in die nadoodse ondersoek bevind die oorsaak van Poppie se dood was ŉ harde hou teen haar kop. Die patoloog het verder bevind Poppie het ronde kneusplekke aan albei hande, voorarms en voete gehad en albei haar oorskulpe was gekneus “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en aan die linkerkant van haar brein. Conradie het aangevoer Poppie het nie weens ŉ “episode” gesterf nie, maar bloeding op die brein opgedoen nadat Koekemoer haar kop teen ŉ kas geslaan het. Volgens Conradie het Louisa in ŉ verklaring aan die polisie vertel sy was ŉ ooggetuie van hierdie aanranding, wat glo die dag voor Poppie se dood gebeur het. Louisa het tydens die borgtogaansoek in haar verklaring beweer dat sy nooit haar hand teen Poppie gelig het nie. Sy het in haar verklaring erken sy het nooit tussenbeide getree om die aanrandings te keer nie omdat sy vir Kobus bang was. “Hy het gedreig om my, my kinders en my ma dood te maak. Veral nadat ons [van Orania] na Brits getrek het, het Kobus vir Poppie gereeld aangerand. Daar was niks wat ek kon doen nie,” het Louisa gesê. Lees alle vorige berigte oor Poppie van der Merwe op Maroela Media. Kobus en Louisa Koekemoer in die Pretoria-hooggeregshof (31 Oktober 2017). Foto: Phillip Bruwer